ວັນທີ 7 ກຸມພາ 2019 ຜ່ານມາ ທີ່ສະຖາບັນສື່ມວນຊົນ ວັດທະນະທຳ ແລະ ທ່ອງທ່ຽວ ກະຊວງຖະແຫຼງຂ່າວ ວັດທະນະທຳ ແລະ ທ່ອງທ່ຽວ (ຖວທ) ໄດ້ຈັດກອງປະຊຸມສະຫຼຸບວຽກງານ ການຈັດຕັ້ງປະຕິບັດສັນຍາຮັບຮູ້ເຊິ່ງກັນ ແລະ ກັນກ່ຽວກັບວິຊາຊີບທ່ອງທ່ຽວອາຊຽນ (MRA-TP) ພາຍໃຕ້ການເປັນປະທານຂອງທ່ານ ອຸ່ນທວງ ຂາວພັນ ຮອງລັດຖະມົນຕີກະຊວງ ຖວທ ມີບັນດາຫົວໜ້າກົມ ຮອງກົມ ພະແນກການ ແລະ ວີຊາການກົມອ້ອມຂ້າງກະຊວງເຂົ້າຮ່ວມ.
ກອງປະຊຸມໃນຄັ້ງນີ້ ໄດ້ລາຍງານກ່ຽວກັບກົນໄກການຮ່ວມມື ແຜນຍຸດທະສາດວຽກງານການທ່ອງທ່ຽວ 2016-2025 ຄວາມຄືບໜ້າ ໃນການຈັດຕັ້ງປະຕິບັດສັນຍາຮັບຮູ້ເຊິ່ງກັນ ແລະ ກັນ ກ່ຽວກັບວິຊາຊີບທ່ອງທ່ຽວອາຊຽນໃນ ສປປ ລາວ ໃນໄລຍະຜ່ານມາ ແລະ ແຜນການຈັດຕັ້ງປະຕິບັດໃນຕໍ່ໜ້າ ຊຶ່ງປະກອບມີ ການສ້າງຄູເຝິກ ແລະ ຄູປະເມີນຜົນວິຊາຊີບ ທ່ອງທ່ຽວອາຊຽນ ການເຜີຍແຜ່ສັນຍາ MRA-TP ການສ້າງລະບົບການລົງທະບຽນວິຊາຊີບທ່ອງທ່ຽວອາຊຽນ ການສ້າງລະບົບທຽບໂອນ (RPL) ແລະ ກິດຈະກຳອື່ນໆທີ່ກ່ຽວຂ້ອງ.
ໃນພິທີ ທ່ານ ອຸ່ນທວງ ຂາວພັນ ໄດ້ຕາງໜ້າໃຫ້ແກ່ກະຊວງ ຖວທ ມອບລາງວັນການຈັດຕັ້ງປະຕິບັດສັນຍາ MRA-TP ໃຫ້ແກ່ສະຖາບັນ ສວທ ຕື່ມອີກ ຊຶ່ງເປັນລາງວັນອັນຊົງກຽດລະດັບອາຊຽນ ເພື່ອຈາລຶກ ແລະ ຮັບຮູ້ເຖິງການຈັດຕັ້ງປະຕິບັດສັນຍາ MRA-TP ກໍຄືການພັດທະນາບຸຄະລາກອນທ່ອງທ່ຽວ ໃຫ້ສາມາດເຊື່ອມໂຍງກັບພາກພື້ນອາຊຽນ ແລະ ສາກົນໄດ້ເທື່ອລະກ້າວ.
ພ້ອມນີ້ ທ່ານຮອງລັດຖະມົນຕີ ຍັງໄດ້ຮຽກຮ້ອງໃຫ້ທຸກພາກສ່ວນ ໂດຍສະເພາະສະຖາບັນ ສວທ ເພີ່ມທະວີການພັດທະນາບຸຄະລາກອນທ່ອງທ່ຽວລາວ ໃຫ້ມີຄຸນນະພາບທີ່ດີ ທັງນີ້ ກໍເພື່ອເປັນການຍົກລະດັບຄຸນນະພາບດ້ານການບໍລິການສ້າງຊື່ສຽງ ດ້ານການທ່ອງທ່ຽວຂອງລາວໃຫ້ດີຂຶ້ນເລື້ອຍໆ.